SF's Pernille Vigsø Bagge, der efter næste valg ikke længere er folketingsmedlem er blevet ansat som præst i Vesthimmerlands Provsti.

Pernille Vigsø Bagge har i øjeblikket arbejdsplads på Christiansborg, men hun er ikke at finde på stemmesedlen ved det kommende folketingsvalg og har således været jobsøgende. Nu er hendes søgen imidlertid forbi. Menighedsrådene ved Løgstør, Aggersborg, Løgsted og Kornum kirker har ansat Bagge, der er uddannet teolog fra Aarhus Universitet, som den ene af to præster. Det fortæller menighedsrådsformand Erling Vingborg til TV2/Nord. SF-politikeren der også er medlem af byrådet i Vesthimmerland Kommune var sammen med syv andre kandidater i kapløb om stillingen og endte altså med at finde den største opbakning blandt menighedsrådene. Uden at skele til at hendes navn er offentligt kendt. - Vi har ansat personen Pernille og ikke politikeren. Hun er dygtig til det job hun skal ind og bestride og det er det, der betyder noget for os, siger Erling Vingborg. Pernille Vigsø Bagge begynder i sit nye embede 1. juni.